Vappu

**Vappu** on vuosittain 1. toukokuuta vietettävä kansainvälinen juhlapäivä, erityisesti länsimaissa. Se on monissa maissa yleinen vapaapäivä. Vappu on kevään juhlapäivä sekä kansainvälinen työläisten juhlapäivä. Työväenliike omaksui vapun juhlakseen 1800-luvun lopulla. Suomessa vapunpäivää aattopäivineen vietetään työväen, ylioppilaiden ja kevään karnevaalijuhlana. Vuodesta 1979 lähtien vappu on ollut Suomessa virallinen liputuspäivä, suomalaisen työn päivä. 

Vappu juontaa juurensa vanhoihin eurooppalaisiin kevään juhliin. Toukokuun alku sijoittuu kevätpäiväntasauksen ja kesäpäivänseisauksen puoliväliin. Monilla alueilla perinteisiin ovat kuuluneet tanssit ja kokkojen polttaminen. Toukokuun alun juhlia ovat muun muassa kelttien *[[beltane]]* sekä pohjois- ja keskieurooppalainen valpurinyö, joka tunnetaan Saksassa myös noitien yönä. Suomessa on vietetty keväällä *helaa* eli *toukojuhlaa* ja poltettu helavalkeita. Vappu on saanut nimensä pyhästä Valburgista, jonka muistopäivä sijoitettiin keskiajalla samalle paikalle kuin aiemmat kevätjuhlat.

Suomessa vappuun kuuluvat perinteisesti sima ja munkit. Monet ylioppilastutkinnon suorittaneet ihmiset pitävät valkoista ylioppilaslakkia ja opiskelijat lakittavat patsaita. Puolueet järjestävät tilaisuuksia, joissa pidetään poliittisia puheita.

## Vapun alkuperä

Kun vuodenkierto jaetaan kahdeksaan osaan, kevätpäiväntasauksen ja kesäpäivänseisauksen puoliväli osuu toukokuun alkuun. Euroopassa keltit ja germaaniset kansat viettivät kesän alkamisen juhlaa toukokuun alussa. Juhlamenoihin kuului kokkojen polttaminen.

Irlannissa ja Skotlannissa on vietetty huhtikuun lopulla tai toukokuun alussa kevään juhlan kelttiläistä *[[beltane]]*-juhlaa. Juhlan aikana sytytettiin kokkotulia, joiden uskottiin edistävän karjan hedelmällisyyttä. Karja ajettiin rituaalisesti tulien läpi. Beltane tarkoittaakin ’hyvää tulta’. Monissa Euroopan maissa on pystytetty korkea vappusalko, jonka päähän on kiinnitetty pitkiä nauhoja. Juhlassa nauhat kudotaan salon ympärille. Nuorten tyttöjen joukosta voidaan valita toukoneito.

Saksassa vappuyö tunnetaan noitien ja taikuuden yönä. Käsitys noitien lentämisestä sapattiinsa valpurinyönä () on arveltu olevan perua yleisestä pakanallisten juhlien leimaamisesta paholaisen teoiksi. Valpurinyönä tai noitayönä (*Hexennacht*) noitien uskottiin kokoontuvan Brocken-vuorella. Johann Wolfgang von Goethe kuvasi juhlintaa Brockenilla runonäytelmässään *[[Faust (Goethe)|Faust]]*. The Satanic Temple viettää noitien yötä yhtenä satanistien juhlapäivistä. Sen tarkoitus on muistaa niitä, jotka ovat kärsineet esimerkiksi noitavainojen vuoksi.

Suomessa tunnetaan vapun aikaan vietetty vanha kevään juhla *hela* eli *toukojuhla*, jolloin avoimille paikoille sytytettiin kokkoja, helavalkeita. Muinaissuomalaiset polttivat helavalkeita pahojen henkien pois ajamiseksi ja soittivat kelloja. Juhlissa juotiin simaa ja tanssittiin. Karja on usein päästetty ensi kerran laitumelle ja ajettu tulien läpi sairauksien ehkäisemiseksi. Germaanikansojen kokkotulien perinne jatkuu nykypäivän Ruotsissa lähinnä Sveanmaalla. Suomessa vappukokkojen polttaminen on nykyään melko harvinaista ja keskittyy ruotsinkielisille paikkakunnille.

Eurooppalainen tapa polttaa tulia kevään juhlan yhteydessä elää Suomessa keskikesän juhannuskokkoina. Suomenruotsalaisilla rannikkoalueilla on kokon sijasta pystytetty juhannussalkoja. Salkojen on oletettu kuuluneen skandinaaviseen pakanalliseen hedelmällisyysriittiin. On myös esitetty, että keskiajan Hansa-kauppiaat toivat salkoperinteen Pohjoismaihin, jolloin tapa olisi sukua Manner-Euroopan vappusaloille.

Nimi vappu tulee 700-luvun Baijerissa eläneestä abbedissa Valburgista. Vappua on juhlittu keskiajalta lähtien – myös Suomessa – 1. toukokuuta, joka on Valburgin pyhimykseksi julistamisen päivä. Sen mukaisesti päivä on myös Vapun ja Valpurin nimipäivä.

Suomessa, Ruotsissa, Virossa, Saksassa ja Latviassa vappu on vanha juhlapäivä, jonka juhlinta perustuu valpurinpäivään tai muihin perinteisiin. Useimmissa muissa maissa päivä on tullut juhlapäiväksi työväenliikkeen myötä, joka 1800-luvun lopulla valitsi sen kansainväliseksi juhlapäiväkseen.

## Kansainvälinen työläisten juhlapäivä

Työläisten kansainvälinen juhlapäivä sai alkunsa Yhdysvalloissa 1800-luvulla. Toukokuun ensimmäinen oli Yhdysvalloissa ollut vanhastaan päivä, jolloin työsopimukset oli uusittu ja työpaikkaa vaihdettu. Toukokuun 1. päivänä 1886 järjestettiin Yhdysvalloissa laaja yleislakko, jossa vaadittiin kahdeksantuntista työpäivää. Kolme päivää myöhemmin chicagolaiset anarkistit kutsuivat koolle laajan mielenosoituksen lakon aikaisissa mellakoissa kuolleiden työläisten muistoksi. Mielenosoitusta seuranneessa Haymarketin verilöylyssä sai surmansa ainakin neljä työläistä sekä useita poliiseja. Välikohtauksen jälkeen neljä anarkistia teloitettiin. Pariisissa vuonna 1889 kokoontunut Toinen internationaali päätti, että ”Haymarketin marttyyreja” muistettaisiin maailmanlaajuisesti 1. toukokuuta 1890 ja ajankohta määrättiin kansainväliseksi työläisten mielenosoituspäiväksi. 

Myös Euroopassa vapun mielenosoitusten taustalla olivat työväenluokan elinolot. Suomessa työläisten vappujuhlien iskulause oli ”kahdeksan tuntia työtä, kahdeksan tuntia virkistystä, kahdeksan tuntia lepoa”. Suomen ensimmäisen työväen vappu järjestettiin vuonna 1890.

## Suomalainen vappu

Vanhastaan eräillä Etelä-Suomen alueilla on poltettu vapputulia ja paikoitellen oli tapana harjoittaa karjan menestystä edistävää taikuutta. Säätyläistö piti 1800-luvulla vappua ulkomaisen esikuvan mukaan kevätjuhlana. Kaupungeissa kesäravintolat avautuivat ja pidettiin ulkoilmakonsertteja. Porvarisperheissä tarjottiin simaa. 1800-luvulla säätyläisvappuun sulautui ylioppilaiden kevätjuhlaperinne. Pohjoismaissa on tapana kiinnittää huomio varsinaisen juhlan aattopäivään. Myös vapun juhlinta on siirtynyt aattoon (30. huhtikuuta).

Vuonna 1944 Suomessa säädettiin laki vapunpäivän järjestämisestä työntekijöiden vapaapäiväksi eräissä tapauksissa. Vuodesta 1979 lähtien vappu on ollut Suomessa virallinen liputuspäivä, *suomalaisen työn päivä*. 1980-luvulta lähtien myös porvarilliset puolueet ovat ottaneet tavakseen kokoontua vappuna julkiselle paikalle tilaisuuteen, jossa pidetään poliittisia puheita.

Sima on yleinen vappujuoma. Vappuruokia ovat muun muassa tippaleivät, munkit ja perunasalaatti. Nykyaikainen vappu on leimallisesti kaupunkilainen juhla. Lapsille ostetaan usein ilmapalloja. Useat orkesterit pitävät vuosittain vapunpäivän iltapäivänä perinteisen vappumatinean nimellä tunnetun konsertin. Vappukukkia, pieniä rintaneuloja, myydään huhtikuussa ja vappuna lastensuojelutyön tukemiseksi.

Opiskelijoille vappu on keskeinen juhla. Monet ylioppilastutkinnon suorittaneet ihmiset pitävät valkoista ylioppilaslakkia, teekkarilakkia, insinöörilakkia tai merkonomilakkia. Helsingissä vapunaaton suuri opiskelijajuhla on Havis Amanda -patsaan lakitus. Myös muissa kaupungeissa lakitetaan patsaita. Monissa kaupungeissa ennen vappua opiskelijat saattavat jopa useamman viikon ajan juhlia vappua etukäteen erilaisten vapputapahtumien merkeissä.

## Lähteet
* 

### Viitteet

## Aiheesta muualla

* 
*